钦定古今图书集成/理学汇编/学行典/第291卷 > 册府元龟 > 《赠张童子序》韩愈
## 钦定古今图书集成/理学汇编/学行典/第291卷 > 册府元龟 > 《赠张童子序》韩愈

天下之以《明二经》举于礼部者，岁至三千人。始自县
考试，定其可举者，然后升于州若府，其不能中科者，
不与是数焉。州若府总其属之所升，又考试之如县，
加察详焉，定其可举者，然后贡于天子，而升之有司，
其不能中科者，不与是数焉，谓之“乡贡。”有司者总府
州之所升而考试之，加察详焉，第其可进者，以名上
于天子而藏之，属之吏部，岁不及二百人，谓之“出身。”
能在是选者，厥惟艰哉！《二经》章句仅数十万言，其传
注在外皆诵之，又约知其大说。由是举者，或远至十
馀年，然后与乎三千之数，而升于礼部矣；又或远至
十馀年，然后与乎二百之数，而进于吏部矣，班白之
老半焉，昏塞不能及者，皆不在是限，“有终身不得与
者焉。”张童子生九年，自州县达礼部，一举而进，立于
二百之列。又二年，益通《二经》。有司复上其事，由是拜
卫兵曹之命。人皆谓童子耳目明达，神气以灵，余亦
伟童子之独出于等夷也。童子请于其官之长，随父
而宁母。岁八月，自京师道陕，南至虢，东及洛师，北过
大河之阳，九月始来及郑，自朝之闻人以及五都之
伯长群吏，皆厚其饩赂，或作歌诗以嘉童子，童子亦
荣矣。虽然，愈将进童子于道，使人谓童子求益者，非
欲速成者。夫少之与长也异。观少之时，人惟童子之
异；及其长也，将责成人之礼焉。成人之礼，非尽于童
子所能而已也。然则童子宜暂息乎其已学者，而勤
乎其“未学者，可也。”愈与童子俱，陆公之门人也，慕回、
路二子之相请赠与处也，故有以赠童子。